**Po kreativni poti do znanja 2018 (PKP)**

**Stanje in potenciali rabe vodnih virov na območju občine Vitanje s poudarkom na pitni vodi (H2O\_Vitanje)**

1. Povzetek projekta
2. Ključni izzivi, ki jih naslavlja projekt
3. Predvidene aktivnosti
4. Čas trajanja projekta
5. Potrebna znanja in kompetence
6. Posebnosti
7. Prijava

**1. Povzetek projekta**

Vitanjsko Pohorje je zaradi nepropustnih kamnin lokalno in regionalno pomembno povirno območje. Kljub izdatnosti vodnih virov in rabi vitanjske pitne vode v širši celjski regiji je v občini Vitanje na javno vodovodno omrežje priključenih le 270 gospodinjstev od skupaj 700. Dosedanji poskusi celovite obravnave problematike vodovodne oskrbe v občini niso bili uspešni, največji problem pri upravljanju vodnih virov in načrtovanju njihove bodoče rabe pa so predvsem zelo pomanjkljive evidence.

Projekt bo na podlagi interdisciplinarnega pristopa študentov geografije, krajinske arhitekture in varstva okolja ter njihovih pedagoških in delovnih mentorjev razvil **inovativni pristop k oblikovanju evidenc** potrebnih za učinkovito načrtovanje rabe in varovanje vodnih virov, predvsem virov pitne vode v občini Vitanje, **proučil potenciale za prihodnji razvoj** ter ponudil kreativne rešitve za oblikovanje izbranih vodnih virov/vodnjakov z namenom promocije trajnostne rabe vodnih virov, njihovega večplastnega varovanja in tudi spodbujanja druženja lokalnega prebivalstva.

**2. Ključni izzivi, ki jih naslavlja projekt**

- pomanjkanje ustreznih evidenc glede lokacije, vrste in rabe vodnih virov, predvsem za potrebe zagotavljanja pitne vode,

- potreba po ozaveščanju uporabnikov lastnih virov pitne vode glede njenega varovanja,

- potrebno ovrednotenje pomena pitne vode v lokalnem okolju in celotni Celjski kotlini,

- vključevanje vodnih virov v načrtovanje trajnostnega razvoja v občini.

**3. Predvidene aktivnosti**

Aktivnost 1: Uvodno srečanje projektnih partnerjev, seznanjanje z območjem in področjem dela, podrobnejša zasnova metodologije.

Aktivnost 2: Zbiranje obstoječih virov in podatkov o lokaciji in rabi vodnih virov v občini Vitanje.

Aktivnost 3: Priprava in izvedba ankete za gospodinjstva na območju občine, terenski popis vodnih virov, njihovih značilnosti in rabe (tudi zaledij).

Aktivnost 4: Izvedba delavnice s ključnimi deležniki: predlogi in usmeritve za trajnostno rabo vodnih virov v občni Vitanje.

Aktivnost 5: Analiza gradiv, oblikovanje evidence, kartografski in grafični prikazi:

- analiza geoloških in geografskih značilnosti vodonosnika: izdatnost, količina padavin, raba (dejanska in planska),

- vloga vitanjskih vodnih virov v regionalnem kontekstu,

- analiza rezultatov terenskega zajema podatkov in ankete: lokacija vodnih virov, opredelitev vodnih virov glede na vrsto rabe (uradna raba (koncesije), neformalna raba (vodnjaki), raba za potrebe gospodarstva) in vrsto/obliko vodnega vira (vodotok, izvir, vodnjak, črpališče), vključno z izborom vodnih virov/vodnjakov v naselju Vitanje primernih za nadaljnjo obdelavo.

Aktivnost 6 : Opredelitev potencialov trajnostne rabe vodnih virov pitne vode (usmeritve za razvoj).

Aktivnost 7: Izdelava idejne zasnove celovite krajinsko-arhitekturne obnove vodnjakov v naselju Vitanje: možnosti za kakovostno obnovo (oblikovalske ali vsebinske nadgradnje).

Aktivnost 8: Priprava končnega poročila in izvlečka.

**4. Čas trajanja projekta**

1. 4. 2018 – 31. 8. 2018

**5. Potrebna znanja in kompetence**

GIS (neobvezno), trajnostni razvoj, varstvo okolja, varovanje vodnih virov, prostorsko načrtovanje (neobvezno), terensko delo (kartiranje, anketiranje), sodelovanja z deležniki.

Potrebujemo kreativne, zanesljive in motivirane študente, vešče in željne terenskega in skupinskega dela.

Izbrali bomo 2 študenta 1. stopnje.

**6. Posebnosti**

* Študenti, ki so v času študija že sodelovali pri projektih PKP, ne morejo ponovno kandidirati.
* Študenti morajo biti na razpolago tudi v poletnih mesecih (julij, avgust).
* Študent opravi 40 ur dela mesečno (maksimalno 5 mesecev), plačilo 9 eur bruto oziroma 5,39 eur neto (študentska napotnica). Status študenta je potreben vsaj do konca projekta, to je do 31. 8. 2018.
* Več informacij: Saša Piano, PN.VSV@gmail.com; 041 256 035

**7. Prijava**

Zainteresirani študenti naj prijavnico pošljejo do srede 4. aprila do 20. ure na naslov PN.VSV@gmail.com. Kratki pogovori s posameznimi kandidati bodo sledili v četrtek, 5. aprila 2018, ob 15. uri v magistrski predavalnici 2 (2.nad.) na Visoki šoli za varstvo okolja v Velenju.